ai4bharat/Pralekha huggingface dataset:
குடியரசுத் துணைத் தலைவர் செயலகம்
வேளாண்மையை லாபகரமானதாகவும், நிலையானதாகவும் மற்றும் பருவநிலைகளை தாக்குப்பிடிப்பதாகவும் மாற்ற ஒருங்கிணைந்த முயற்சிகள் தேவை : குடியரசுத் துணைத் தலைவர் வலியுறுத்தல்
வேளாண்மையை லாபகரமானதாகவும், நிலையானதாகவும் மற்றும் பருவநிலைகளை தாக்குப்பிடிப்பதாகவும் மாற்ற ஒருங்கிணைந்த முயற்சிகள் தேவை என குடியரசுத் துணைத் தலைவர் திரு எம்.வெங்கையா நாயுடு வலியுறுத்தியுள்ளார்.
தெலங்கானா வேளாண் பல்கலைக்கழக துணை வேந்தர் டாக்டர் வி. பிரவீன் ராவுக்கு, எம்.எஸ்.ஸ்வாமிநாதன் விருதை குடியரசுத் துணைத் தலைவர் திரு எம். வெங்கையா நாயுடு வழங்கினார். இந்த விருதை இந்திய வேளாண் ஆராய்ச்சி கவுன்சில் ஓய்வு பெற்ற ஊழியர்கள் மற்றும் நுசிவீடு விதைகள் நிறுவனம் ஆகியவை இணைந்து நிறுவியுள்ளனர். இந்நிகழ்ச்சியில் திரு. வெங்கையா நாயுடு பேசியதாவது:
துல்லியமான திட்டங்கள் மூலம், நாட்டில் விவசாய உற்பத்தியை பல்வகைப்படுத்த வேண்டும். உணவு தானியங்களின் உற்பத்தியை கடந்து , பருப்புகள், எண்ணெய் வித்துக்கள் மற்றும் இதர பயிர்களின் உற்பத்தியை அதிகரிக்க வேண்டும்.
சொட்டு நீர் பாசன முறை மூலம், விவசாயிகளுக்கு உதவிய டாக்டர் வி. பிரவீன் ராவின் பணி பாராட்டத்தக்கது. இந்தியாவில் விவசாயத்தில் மறுமலர்ச்சியை ஏற்படுத்தியவர் பேராசிரியர் ஸ்வாமிநாதன். வேளாண் முறைகளுக்கு தனது சிறப்பான பங்களிப்பு மூலம் இந்தியாவை அவர் பெருமையடையச் செய்தார்.
இந்திய விவசாயம் வேகமான முன்னேற்றத்தை கண்டுள்ளது. நாடு சுதந்திரம் அடைந்த காலத்தில் உணவு தானிய பற்றாக்குறை பிரச்னை இருந்தது. தற்போது உணவு தானியங்கள் அபரிமிதமாக இருக்கும் பிரச்னையை நாடு சந்தித்துள்ளது.
1950-51ம் ஆண்டில் உணவு தானியங்களின் உற்பத்தி 50.83 மில்லியன் டன்னாக இருந்தது. அது 2020-21-ல் 308.66 மில்லியன் டன்னாக உள்ளது. பால், முட்டை, பழங்கள் மற்றும் காய்கறி உற்பத்தியிலும் குறிப்பிடத்தக்க வளர்ச்சி உள்ளது.
அதிகமாக கிடைக்கும் தானியங்களை விட, தேவையுள்ள வேளாண் பொருட்களை உற்பத்தி செய்ய விவசாயிகள் ஊக்குவிக்கப்பட வேண்டும். விவசாயிகளுக்கு நிலையான வருவாயை உருவாக்க, பாரம்பரிய விவசாய முறைகளை கடந்து கால்நடை, தோட்டக்கலை, மீன்வளர்ப்பு, பட்டு வளர்ப்பு போன்ற துறைகளில் விவசாயிகளை ஈடுபடுத்தி, விவசாயத்தை பல்வகைப்படுத்த வேண்டும்.
இவ்வாறு திரு. வெங்கையா நாயுடு கூறினார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1779455
உள்துறை அமைச்சகம்
இணைந்து இயங்கும் குற்றவியல் நீதி முறை திட்டத்தை 2022-23 முதல் 2025-26 வரை அமலாக்க மோடி அரசு ஒப்புதல் அளித்துள்ளது
2022-23 முதல் 2025-26 வரையிலான காலத்திற்கு மொத்தம் ரூ.3,375 கோடி செலவில் உள்துறை அமைச்சகத்தால் செயல்படுத்தப்படும் இணைந்து இயங்கும் குற்றவியல் நீதி முறை திட்டத்தை அமலாக்க மோடி அரசு ஒப்புதல் அளித்துள்ளது. உள்துறை அமைச்சர் திரு.அமித் ஷாவின் வழிகாட்டுதல்படியான இணைந்து இயங்கும் குற்றவியல் நீதி முறை திட்டத்தின் இரண்டாவது கட்டம் தீவிரமான, நவீன காவல் முறையை உறுதி செய்வதை நோக்கிய நடவடிக்கையாக இருக்கும்.
அதிவேக தொடர்புடன் இணையதள கட்டமைப்பு மூலம் அர்ப்பணிக்கப்பட்ட, பாதுகாக்கப்பட்டதாக இணைந்து இயங்கும் குற்றவியல் நீதி முறை திட்டம் இருக்கும். இந்தத் திட்டத்தின் அமலாக்கத்திற்கு தேசிய தகவல் மையத்தின்  ஒத்துழைப்புடன் தேசிய குற்ற ஆவணங்கள் பிரிவு பொறுப்பாக இருக்கும். மேலும் இந்தத் திட்டம் மாநிலங்கள் மற்றும் யூனியன் பிரதேசங்களின் ஒத்துழைப்புடன் அமலாக்கப்படும்.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1799232
மத்திய அமைச்சரவை
தொழில் மற்றும் உள்நாட்டு வர்த்தக ஊக்குவிப்புத் துறைச் செயலாளர் டாக்டர் குருபிரசாத் மொகாபத்ராவின் மறைவிற்கு மத்திய அமைச்சரவைச் செயலாளர் இரங்கல்
தொழில் மற்றும் உள்நாட்டு வர்த்தக ஊக்குவிப்புத் துறையின் செயலாளர் டாக்டர் குருபிரசாத் மொகாபத்ராவின் மறைவிற்கு மத்திய அமைச்சரவைச் செயலாளர் திரு ராஜீவ் கௌபா தமது இரங்கலைத் தெரிவித்துள்ளார். அவர் விடுத்துள்ள இரங்கல் செய்தியில்,
“அன்பான சக நண்பராகவும், கேந்திர சிந்தனை மற்றும் தலைமைப் பண்பு ஆகிய சிறப்பான தகுதிகளுடன் தலைசிறந்த பொது சேவகராக டாக்டர் மொகாபத்ரா விளங்கினார்.
அதிகாரமளிக்கப்பட்ட குழுக்களுள் ஒன்றின் தலைவராக, கொவிட்-19 தொற்றுக்கு எதிராக நடைபெற்றுவரும் போராட்டத்தில் மிகுந்த அர்ப்பணிப்பை அவர் வெளிப்படுத்தினார்.
அவருக்குப் பெருந்தொற்று உறுதியாகி, உடல் நலன் குன்றியிருந்த போதும், பல்வேறு சவாலான தருணங்களைப் பொருட்படுத்தாது நாடு முழுவதும் பிராணவாயு விநியோகத்தைக் கண்காணித்து, நீண்ட நேரம் அவர் தொடர்ந்து பணியாற்றினார்.
அவரது ஆக்கபூர்வமான அணுகுமுறை மற்றும் பொது சேவையில் உறுதித்தன்மைக்காக அவர் என்றும் நினைவுக் கூரப்படுவார். அவரது திடீர் மறைவு ஈடு செய்ய முடியாத இழப்பை ஏற்படுத்தியுள்ளது. அன்னாரது குடும்பத்தினருக்கு எனது ஆழ்ந்த இரங்கலைத் தெரிவித்துக் கொள்கிறேன்”, என்று கூறியுள்ளார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1728452
வணிகம் மற்றும் தொழில்துறை அமைச்சகம்
மதுரை மல்லி மற்றும் இதர பாரம்பரிய மலர்கள், தமிழகத்திலிருந்து துபாய், அமெரிக்காவிற்கு ஏற்றுமதி
வெளிநாடுகளில் வாழும் இந்தியர்கள் தங்களது இல்லங்களிலும் கோவில்களிலும் மலர்களால் அலங்காரம் செய்வதற்கு ஏதுவாக புவிசார் குறியீட்டு சான்றிதழ் பெற்றுள்ள மதுரை மல்லி மற்றும் பட்டன் ரோஜா, அல்லி, சாமந்தி, மேரிகோல்டு போன்ற இதர பாரம்பரிய பூக்கள் தமிழ்நாட்டிலிருந்து அமெரிக்கா மற்றும் துபாய்க்கு இன்று ஏற்றுமதி செய்யப்பட்டது.
நிலக்கோட்டை, திண்டுக்கல் மற்றும் சத்தியமங்கலத்தில் இருந்து வேளாண் மற்றும் பதப்படுத்தப்பட்ட உணவு ஏற்றுமதி வளர்ச்சி ஆணையமான அபெடாவில் பதிவு செய்யப்பட்டுள்ள கோயம்பத்தூரைச் சேர்ந்த வேன்கார்ட் எக்ஸ்போர்ட்ஸ் நிறுவனம் இந்த பூக்களைப் பெற்றது.
மலர்கள், நீண்ட நாட்கள் வாடாமல் இருப்பதற்காகத் தகுந்த தொழில்நுட்பத்துடன் கூடிய பேக்கேஜிங் முறையை வழங்கி, ஏற்றுமதியாளர்களுக்கு கோயம்புத்தூர் தமிழ்நாடு வேளாண் பல்கலைக்கழகத்தின் மலர் வளர்ப்புத் துறை ஆதரவளித்தது. தரமான மலர்களைப் பெறுவதற்காக ஏற்றுமதியாளர்கள் விவசாயிகளுடன் நேரடியான தொடர்பை ஏற்படுத்தினர். இதன் மூலம் 130 பெண் தொழிலாளர்களுக்கும், 30 திறமைவாய்ந்த தொழிலாளர்களுக்கும் வேலைவாய்ப்புகள் உருவாக்கித் தரப்பட்டது.
இந்த ஏற்றுமதி சீரான இடைவெளியில் மேற்கொள்ளப்பட்ட பிறகு, துபாய் மற்றும் அமெரிக்காவில் வாழும் இந்திய சமூகத்தினர், நறுமணம் கமழும் மலர்களை பண்டிகைகள் மற்றும் கொண்டாட்டங்களின் போது தங்களது இல்லங்களில் உள்ள இறைவனுக்கும் ஆலயங்களிலும் பயன்படுத்த உதவிகரமாக இருக்கும்.
2020-21-ஆம் ஆண்டில் ரூ. 66.28 கோடி மதிப்பிலான மல்லிகை பூக்கள் மற்றும் பூங்கொத்துகள்  அமெரிக்கா, ஐக்கிய அரபு அமீரகம், சிங்கப்பூர் உள்ளிட்ட நாடுகளுக்கு ஏற்றுமதி செய்யப்பட்டது. இதில் ரூ. 11.24 கோடி மதிப்பிலான மலர்கள் சென்னை, கோயம்பத்தூர், மதுரை விமான நிலையங்கள் வாயிலாக தமிழகத்திலிருந்து ஏற்றுமதி செய்யப்பட்டது.
உலகெங்கும் மிகவும் பிரசித்தி பெற்ற மலர்களுள் மதுரை மல்லிகையும் ஒன்று. அதன் நறுமணம், மதுரை மீனாட்சி அம்மன் திருக்கோயிலின் பேரழகுக்கு இணையான புகழைப் பெற்றது. மல்லிகையின் முக்கிய சந்தையாக உருவாகியுள்ள மதுரை, இந்தியாவின் ‘மல்லிகை தலைநகரமாகவும்' வளர்ந்துள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1733645
----
(Visitor Counter : 371
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
மாலத்தீவுகள் மற்றும் வங்கதேசத்தின் அரசு ஊழியர்களுக்காக என்சிஜிஜி மூன்று திறன் மேம்பாட்டு திட்டங்களைத் தொடங்கியது
நல்லாட்சிக்கான தேசிய மையத்தின்  சார்பில், வங்கதேசம்  மற்றும் மாலத்தீவுகளைச் சேர்ந்த  அரசு ஊழியர்களுக்காக மூன்று திறன் மேம்பாட்டு திட்டங்கள்  முசோரி வளாகத்தில் தொடங்கப்பட்டன. உள்நாட்டு மற்றும் பிற வளரும் நாடுகளின் அரசு ஊழியர்களுக்கான என்சிஜிஜி-யின் திறன் மேம்பாட்டுப் பயிற்சிகள், மக்களை மையமாகக் கொண்ட பொதுக் கொள்கைகளை மேம்படுத்துவதை நோக்கமாகக் கொண்டுள்ளன.
பிரதமர் திரு.நரேந்திர மோடியின் ‘வசுதைவ குடும்பகம்’ தத்துவத்திற்கு இணங்க, இந்தியா மற்றும் பிற வளரும் நாடுகளின் அரசு ஊழியர்களிடையே ஒத்துழைப்பையும், கற்றலையும் மேம்படுத்துவதை என்சிஜிஜி நோக்கமாகக் கொண்டுள்ளது. சிக்கலான மற்றும் சவாலான பிரச்சினைகளைச் சமாளிப்பதற்குத் தேவையான திறன்களை அரசு ஊழியர்களிடையே வளர்ப்பதே இதன் நோக்கமாகும். இந்த 2-வாரப் பயிற்சி, வளர்ந்து வரும் டிஜிட்டல் கருவிகளின் உதவியுடன் அதிகாரிகளின் அறிவு மற்றும் திறன்களை மேம்படுத்தவும் உதவும்.
இந்தப் பயிற்சியின் தொடக்க நிகழ்வில் உரையாற்றிய என்சிஜிஜி இயக்குநர் திரு.பாரத் லால், அரசு ஊழியர்கள் துரிதமாக பணியாற்ற வேண்டியதன் முக்கியத்துவத்தை எடுத்துரைத்தார். அடிப்படை சேவைகளை வழங்கும் அதே வேளையில், மக்களின் தேவைகள் மற்றும் விருப்பங்களை நிறைவேற்றுவதற்கும் அரசு ஊழியர்கள் விரைந்து செயல்பட வேண்டுமென அவர் வலியுறுத்தினார்.
ஒவ்வொரு ஜனநாயக நாட்டிலும் மக்களுக்கு அரசுகளின் மீதான எதிர்பார்ப்புகள் அதிகரித்து வருவதாகவும், அவர்களது எதிர்பார்ப்பைக் கண்டறிய ஒரு அமைப்பை உருவாக்குவதும், மக்களின் குறைகளை தீர்க்கும் முறையை நடைமுறைப்படுத்துவது மிக முக்கியமானது என்றும் அவர் கூறினார். பொதுமக்களின் குறைகளை நேரில் கண்டறிந்து உரிய நடவடிக்கை எடுக்க வேண்டும் என அதிகாரிகளை அவர் வலியுறுத்தினார். ஒரு பொத்தானை அழுத்துவதன் மூலம் 12 கோடிக்கும் அதிகமான இந்திய விவசாயிகளின் வங்கிக் கணக்குகளுக்கு மானியங்கள் மாற்றப்பட்டது குறித்தும் அவர் பேசினார்.
தடையற்ற நிர்வாக முறையைப் பற்றி பேசுகையில், ஒவ்வொரு கிராமப்புற வீடுகளுக்கும் சுத்தமான குழாய் நீரை வழங்குவதற்காக 2019-ம் ஆண்டில் பிரதமரால் அறிவிக்கப்பட்ட ஜல் ஜீவன் இயக்கத்தின் திட்டமிடல் மற்றும் செயல்படுத்தலை அவர் மேற்கோள் காட்டினார். இதேபோல், தொழில்நுட்பத்தைப் பயன்படுத்தி, உஜ்வாலா திட்டத்தின் கீழ் 96 மில்லியன் வீடுகளுக்கு சமையல் எரிவாயுவும், தூய்மை இந்தியா இயக்கத்தின் கீழ் 115 மில்லியனுக்கும் அதிகமான குடும்பங்களுக்கு கழிப்பறைகள் வழங்கப்பட்டதாகவும், இது மக்களின் வாழ்க்கைத் தரத்தை மாற்றியமைத்ததாகவும் அவர் கூறினார். மக்களுக்கு திறம்பட சேவை செய்ய இரு நாட்டு அரசு ஊழியர்களும் தொழில்நுட்பத்தைப் பயன்படுத்த வேண்டும் என்று பாரத் லால் வலியுறுத்தினார்.
2014-ம் ஆண்டு மத்திய அரசால் தொடங்கப்பட்ட என்சிஜிஜி, 2024-ம் ஆண்டுக்குள் மாலத்தீவின் 1,000 அரசு ஊழியர்களுக்கு திறன் மேம்பாட்டு பயிற்சி அளிக்கவும், 2025-ம் ஆண்டுக்குள் 1,800 அரசு ஊழியர்களுக்கு பயிற்சியளிக்க வங்கதேச அரசுடனுன் புரிந்துணர்வு ஒப்பந்தம் செய்துள்ளது. இதுவரை, மாலத்தீவின் 685 அதிகாரிகளுக்கு என்சிஜிஜி பயிற்சி அளித்துள்ளது. இதுவரை வங்கதேசம், கென்யா, தான்சானியா, துனிசியா, மாலத்தீவு என 15 நாடுகளைச் சேர்ந்த 3,500-க்கும் மேற்பட்ட அரசு ஊழியர்களுக்கு என்சிஜிஜி பயிற்சி அளித்துள்ளது
எரிசக்தி அமைச்சகம்
மத்திய அரசின் மின் திட்டங்களை மேற்பார்வையிட மாவட்ட அளவிலான குழுக்கள் அமைக்கப்படவுள்ளன: மின்துறை அமைச்சகம்
மத்திய அரசின் மின் திட்டங்களை மேற்பார்வையிட மாவட்ட அளவிலான குழுக்கள் அமைக்கப்படவுள்ளன என மின்துறை அமைச்சகம் தெரிவித்துள்ளது.
இந்த குழுக்கள் அமைப்பதற்கான உத்தரவை மின்துறை அமைச்சகம் வெளியிட்டுள்ளது. மக்களுக்கான சேவைகளிலும், இந்த குழுக்களின் தாக்கம் இருக்கும். நாட்டில் மின்துறை சீர்திருத்தங்கள், அதன் அமலாக்கம் நடவடிக்கைகளை மேற்பார்வையிடுவதை உறுதி செய்ய இந்த நடவடிக்கை மேற்கொள்ளப்படுகிறது. இந்த குழுவின் தலைவராக, மாவட்டத்தின் மூத்த எம்.பி. இருப்பார்.
இந்த மாவட்ட குழு, மாவட்ட தலைமையகத்தில், குறைந்தது 3 மாதத்துக்கு ஒரு முறை கூடி திட்ட பணிகளை ஆய்வு செய்யும் மற்றும் மாவட்ட மின்விநியோக உள்கட்டமைப்பின் ஒட்டு மொத்த வளர்ச்சியில் ஒருங்கிணைந்து செயல்படும் என அந்த உத்தரவில் தெரிவிக்கப்பட்டுள்ளது.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1755697
பிரதமர் அலுவலகம்
பிரதம மந்திரியுடன் முஸ்லிம் உலமாக்கள், அறிஞர்கள், கல்வியாளர்கள் சந்திப்பு
தீவிரவாதமயத்தை இந்திய இளைஞர்கள் வெற்றிகரமாக எதிர்த்துவிட்டனர் என்கிறார் பிரதமர்
முஸ்லீம் உலமாக்கள், அறிஞர்கள், கல்வியாளர்கள் மற்றும் மரியாதைக்குரியவர்கள் கொண்ட குழு பிரதமர் திரு. நரேந்திர மோடியை இன்று சந்தித்தது. அப்போது, சிறுபான்மையினர் உள்ளிட்ட சமுதாயத்தின் எல்லாப் பிரிவினருக்கும் சமூகப் பொருளாதாரம், கல்வி அதிகாரமளித்தல் ஆகியவை உள்ளடக்கிய மேம்பாட்டுக்காக மத்திய அரசு மேற்கொண்டுள்ள நடவடிக்கைகளுக்காகப் பிரதம மந்திரியை அக்குழு பாராட்டியது.
இந்தியாவிலிருந்து ஹஜ் புனிதப் பயணம் மேற்கொள்வோரின் எண்ணிக்கையை உயர்த்துவதற்காக சவுதி அரசின் முடிவை அக்குழு பாராட்டியதுடன், அதற்காகத் தொடர்ந்து முயற்சி எடுத்த பிரதமருக்கும் நன்றி தெரிவித்தது.
ஊழல், கறுப்புப் பணம் ஆகியவற்றுக்கு எதிராக பிரதமர் மேற்கொண்டுள்ள பிரசாரத்துக்கு அந்தக் குழு ஒரு மனதாகத் தனது ஆதரவைத் தெரிவித்தது. ஊழலுக்கு எதிரான நடவடிக்கை சிறுபான்மையினர் உள்பட அனைத்து ஏழை மக்களுக்கும் பயன் அளிக்கும் என்ற கருத்தை குழு ஏற்றுக் கொண்டது.
உலகின் பல்வேறு நாடுகளுடன் நல்லுறவை வலுப்படுத்துவதற்காக மேற்கொண்ட முயற்சிகளுக்காக பிரதம மந்திரியை அந்தக் குழு பாராட்டியது. “இன்று உலகின் ஒவ்வொரு மூலையிலும் உள்ள ஒவ்வொரு இந்தியரும் பெருமிதம் கொண்டிருக்கிறார்” என்று அக்குழு தெரிவித்தது.
பிரதமர் மேற்கொண்டுவரும் “தூய்மை இந்தியா” முயற்சிகளை குழுவினர் பாராட்டினர்.
அப்போது பிரதமர், “இன்று உலகின் பல பகுதிகளையும் பாதித்துள்ள தீவிரவாதமயத்தை இந்தியாவில் உள்ள இளைஞர்கள் எதிர்த்து வெற்றி கண்டுள்ளனர். இதற்குக் காரணம், மிக நீண்ட, பன்முகத் தன்மை வாய்ந்த நமது பாரம்பரியத்திற்கே இந்தப் பெருமை போய்ச்சேர வேண்டும். தற்போது இந்தப் பாரம்பரியப் பெருமையை முன்னெடுத்துச் செல்வது நமது கூட்டுப் பொறுபாகும்” என்றார். இந்தியாவின் பண்பாடு, பாரம்பரியம், சமூகக் கட்டமைப்பு ஆகியவை தீவிரவாதத்தின் மிகக் கொடிய எந்த வடிவமோ, அதை ஆதரிப்பவரோ வெற்றிபெற அனுமதிக்காது. பயனுள்ள வேலைவாய்ப்பு, ஏழைகளின் மேம்பாடு ஆகியவற்றுக்கு ஆதாரமாக உள்ள கல்வி, திறன் மேம்பாடு ஆகியவற்றின் முக்கியத்துவத்தைப் பிரதமர் வலியுறுத்தினார்.
இந்திய ஹஜ் புனிதப் பயணிகளின் எண்ணிக்கையை சவுதி அரசு அதிகரித்துள்ளது வரவேற்கத் தக்கது என்று குறிப்பிட்ட பிரதம மந்திரி, வெளிநாடுகளில் உள்ள இந்திய முஸ்லிம்களைப் பற்றிய பிம்பம் சாதகமாக அமைந்துள்ளது என்றார்.
இமாம் உமர் ஆகமது இலியாசி , லெப்டி. ஜெனரல் ஜமீருதீன் ஷா , எம்.ஒய். இக்பால் , தலத் அகமது  மற்றும் ஷாஹித் சித்திக்  ஆகியோர் அக்குழுவில் இடம்பெற்றிருந்தனர்.
பிரதமருடன் அக்குழுவினர் மேற்கொண்ட சந்திப்பின்போது மத்திய சிறுபான்மையினர் நலம் மற்றும் மற்றும் நாடாளுமன்ற விவகாரத் துறை இணையமைச்சர் திரு. முக்தர் அப்பாஸ் நக்வி, வெளியுறவுத் துறை இணையமைச்சர் திரு. எம்.ஜே. அக்பர் ஆகியோர் உடனிருந்தனர்.
மின்னணு மற்றும் தகவல் தொழில்நுட்பம்
தகவல் தொழில்நுட்பம் குறித்த நாடாளுமன்ற நிலைக்குழு  தரவு பாதுகாப்பு மற்றும் தனியுரிமை பற்றிய பொது மக்களின் கருத்தைக் கோருகிறது
மக்களவை உறுப்பினர் திரு அனுராக் சிங் தாகூர் தலைமையிலான, தகவல் தொழில்நுட்பம் குறித்த நாடாளுமன்ற நிலைக்குழு, மக்களின் தரவு பாதுகாப்பு மற்றும் தனியுரிமை பற்றிய பல்வேறு அம்சங்களை ஆய்வு செய்து வருகிறது.
இதன் முக்கியத்துவத்தைக் கருத்தில் கொண்டு, பொதுவாக மக்களிடமிருந்தும், குறிப்பாக நிபுணர்கள், தொழில்முறை வல்லுநர்கள், அமைப்புகள், சார்பு நிறுவனங்கள், இதனுடன் தொடர்புடையவர்களிடமிருந்தும் விரிவான ஆலோசனைகளையும், யோசனைகளையும் வரவேற்கிறது.
குழுவுக்கு மனு அளிக்க விரும்புபவர்கள், தங்களது கருத்துகள் மற்றும் யோசனைகள் அடங்கிய 2 பிரதிகளை  இயக்குநர், , மக்களவை செயலகம் அறை எண் G-1, நாடாளுமன்ற வளாக இணைப்புக் கட்டிடம், புதுதில்லி - 110001  சீலிடப்பட்ட மனுக்களை இந்த செய்திக்குறிப்பு வெளியிடப்பட்ட தேதியிலிருந்து இரண்டு வார காலத்திற்குள் அனுப்பலாம். இந்த மனுவை comit@sansad.nic.in என்ற மின்னஞ்சல் முகவரிக்கும் அல்லது  என்ற தொலை நகலிக்கும் அனுப்பலாம்.
குழுவில் சமர்ப்பிக்கப்படும் மனு நிலைக்குழுவின் ஆவணமாக கருதப்படும் என்பதால் அது மிகவும் ரகசியமாக வைக்கப்படும். அதில் அடங்கிய விவரங்களை பிறருக்கு தெரியப்படுத்துவது குழுவின் உரிமையை மீறுவதாக அமையும்.
குழுவுக்கு மனு அனுப்பியதுடன், வாய்மொழி ஆதாரங்களை சமர்ப்பிக்க விரும்புபவர்கள் மேற்கண்ட முகவரியில் உள்ள மக்களவை செயலகத்தை முன்கூட்டியே அணுகலாம். இருப்பினும், இந்த விஷயத்தில் குழுவின் முடிவே இறுதியானதாகும்.
சிறப்பு சேவைகள் மற்றும் கட்டுரைகள்
துவாரகையில் தமிழர்கள் ‘ஆவோ, ஆவோ’ என்றும் குஜராத்திகள்‘வருக வருக’ என்றும் கூறி உற்சாகம்
குஜராத்தி இலக்கிய மேதைகள் ஜாவர்சந்த் மெகானி மற்றும் கவிஞர் கலாபியின் இலக்கிய பங்களிப்புகளை கேட்டு தமிழகத்தில் இருந்து வந்தவர்கள் மகிழ்ந்தனர்
தமிழ் இலக்கிய அறிஞர்களான கணியன் பூங்குன்றனார் போன்றவர்கள் பற்றி குஜராத்திகள் அறிந்து கொண்டனர்
துவாரகையில் நடைபெற்ற மொழி பயிலரங்கில் தமிழைக் கற்றுக்கொண்ட குஜராத்திகளுக்கும், குஜராத்தியைக் கற்றுக்கொண்ட தமிழர்களுக்கும் சான்றிதழ்கள் வழங்கப்பட்டன
சௌராஷ்டிரா தமிழ்ச் சங்கமத்தின் ஆறாவது நாள் நிகழ்ச்சியில், துவாரகையில் மொழி பயிலரங்கத்திற்கு ஏற்பாடு செய்யப்பட்டிருந்தது. குஜராத்தி அரசின் ஸ்கோப் நிறுவனம், அகமதாபாத் தமிழ்ச் சங்கம், ஜூனாகத்தில் உள்ள நர்சின்ஹ் மேதா பல்கலைக்கழகம் ஆகியவை இணைந்து இந்த பயிலரங்கத்திற்கு ஏற்பாடு செய்தன. இதில் சுமார் 300க்கும் மேற்பட்ட தமிழக பயணிகள் கலந்துகொண்டு குஜராத்தி மொழியின் அன்றாட வாழ்வில் பயன்படுத்தப்படும் சில சொற்களை கற்றுக்கொண்டனர். குறிப்பாக, தமிழகத்தில் இருந்து வந்திருந்த பெண்கள் குஜராத்தி மொழி போட்டியில் உற்சாகமாக கலந்து கொண்டு அதை கற்றுக்கொண்டு பயனடைந்தனர்.
இந்த மொழி பயிலரங்கத்தில் வார்த்தைகள் மற்றும் சொற்றொடர்கள் கற்றுக்கொடுக்கப்பட்டன. “ஜெய் ஜெய் கர்வி குஜராத்”, “தமே கெம் சோ” , “ஆவோ ஆவோ”  போன்ற குஜராத்திச் சொற்கள் தமிழகத்தைச் சேர்ந்த பயணிகளுக்கு கற்றுக்கொடுக்கப்பட்டன. சில தமிழ்ச்சொற்களும், குஜராத்தி மக்களுக்கு கற்றுக்கொடுக்கப்பட்டன. குஜராத்தி மொழி வார்த்தைகளை தமிழுக்கு மொழிப்பெயர்க்கும் போட்டியில் குஜராத் மக்கள் பங்கேற்றனர்.
குஜராத்தைச் சேர்ந்த தலைசிறந்த இலக்கிய ஆளுமைகளான ஜாவர்சந்த் மெகானி மற்றும் கவிஞர் கலாபி தொடர்பான தகவல்கள் தமிழர்களுக்கு திரையிட்டு காண்பிக்கப்பட்டன. கணியன் பூங்குன்றனார் போன்ற சங்கக் கால தமிழ் கவிஞர்கள் தொடர்பாக குஜராத்திகள் அறிந்து கொண்டனர். தமிழகத்தைச் சேர்ந்த சௌராஷ்டிராவினர் இந்த பயிலரங்கில் மிகுந்த உற்சாகத்துடன் பங்கேற்றனர்.
AD/PLM/RS/KRS
(Visitor Counter : 72
இளைஞர் நலன் மற்றும் விளையாட்டு அமைச்சகம்
இளைஞர் நலன் மற்றும் விளையாட்டு மேம்பாடு குறித்த முக்கிய அறிவிப்புகள்
நாடாளுமன்றத்தின் மக்களவையில் பல்வேறு உறுப்பினர்கள் எழுப்பிய கேள்விகளுக்கு எழுத்து மூலம் பதில் அளித்த மத்திய இளைஞர் விவகாரங்கள் மற்றும் விளையாட்டுத் துறை இணை அமைச்சர்  திரு கிரண் ரிஜிஜூ, கீழ்க்கண்ட தகவல்களை அளித்தார்.
விளையாடு இந்தியா திட்டத்தின் கீழ் கேரள மாநிலம் கண்ணூரில் உள்ள மருத்துவக் கல்லூரியில் 400 மீட்டர் நீளம் கொண்ட செயற்கை தளத்தை ரூ 7 கோடியில் அமைப்பதற்கான கருத்துருவை திட்ட மதிப்பிடுதல் குழு பரிந்துரை செய்தது. ஒப்புதலுக்காக இது அடுத்த கட்டத்துக்கு செல்லவுள்ளது.
விளையாடு இந்தியா திட்டத்தின் கீழும், ஒரே இந்தியா, ஒப்பற்ற இந்தியா திட்டத்தின் மூலமும் உள்நாட்டு/பழங்குடியினர் விளையாட்டுகளை அமைச்சகம் ஊக்கப்படுத்தி வருகிறது. மேலும், வீரர்களுக்கும், வீராங்கனைகளுக்கும் உதவித் தொகை மற்றும் விருதுகள் வழங்கி ஊக்குவிக்கப்படுகிறது.
கபடி விளையாட்டை ஊக்குவிப்பதற்காக அரசு பல்வேறு நடவடிக்கைகளை எடுத்து வருகிறது. 126 கபடி வீரர்கள் திறன் கண்டறிதல் திட்டத்தின் மூலம் தேர்ந்தெடுக்கப்பட்டுள்ளனர். இந்திய விளையாட்டு ஆணையத்தின் மையங்களில் கபடி வீரர்களுக்கு பயிற்சி அளிகப்படுகிறது.
தேசிய விளையாட்டு கூட்டமைப்புகளின் மூலம் விளையாட்டுகளுக்கு நிதியுதவி அளிக்கப்படுகிறது. 2019-20-இல் நிதியுதவிக்காக ரூ 300.85 கோடி ஒதுக்கீடு செய்யப்பட்ட நிலையில், 2020-21-இல் ரூ 245 கோடி செய்யப்பட்டுள்ளது.
கொவிட்-19 பெருந்தொற்றின் போது வீரர்கள் மற்றும் பயிற்சியாளர்களின் நலன் கருதி இணைய வழி பயிற்சி வகுப்புகள் நடத்தப்பட்டன. கருத்தரங்கங்களும், பயிற்சி பட்டறைகளும் தொடர்ந்து ஏற்பாடு செய்யப்பட்டன.
விளையாட்டு மாநில பிரிவில் இருந்தாலும், இந்தத் துறையில் மத்திய அரசு பல்வேறு வகைகளில் மாநிலங்களுக்கு உதவி புரிகிறது. விளையாடு இந்தியா திட்டத்தின் கீழ் 2932 வீரர்களும், இந்திய விளையாட்டு ஆணைய திட்டங்களின் கீழ் 10248 வீரர்களும் தொடர் பயிற்சிக்காக தேர்வு செய்யப்பட்டுள்ளனர்.
கோவாவில் 2020 அக்டோபர் 20 முதல் 2020 நவம்பர் 4 வரை நடக்கவிருந்த 36-வது தேசிய விளையாட்டு போட்டிகள் கொவிட்-19 பெருந்தொற்றின் காரணமாக தள்ளி வைக்கப்பட்டுள்ளன. விளையாட்டு உள்கட்டமைப்புக்காக கோவா அரசுக்கு ரூ 97.80 கோடி மத்திய நிதியுதவி அளிக்கப்பட்டுள்ளது.
தேசிய போதை மருந்து பரிசோதனை ஆய்வகம் ஆய்வகங்களுக்கான சர்வதேச தரநிலைகள் மற்றும் உலகளாவிய போதை மருந்துத் தடுப்பு முகமையின் தேவைகளை பூர்த்தி செய்து, இது தொடர்பான அறிக்கையை உலகளாவிய போதை மருந்துத் தடுப்பு முகமையிடம் 2020 ஆகஸ்ட் 29 அன்று சமர்ப்பித்திருக்கிறது.
தேசிய விளையாட்டு விருதுகளுக்கான பரிசுத் தொகையை அரசு சமீபத்தில் அதிகரித்துள்ளது. ராஜிவ் காந்தி கேல் ரத்னா விருதுக்கான பரிசுத்தொகை ரூ 7.5 லட்சத்தில் இருந்து ரூ 25 லட்சமாகவும், துரோணாச்சார்யா விருதுக்கான  பரிசுத்தொகை ரூ 5 லட்சத்தில் இருந்து ரூ 10 லட்சமாகவும், துரோணாச்சார்யா விருதுக்கான  பரிசுத்தொகை ரூ 5 லட்சத்தில் இருந்து ரூ 15 லட்சமாகவும், அர்ஜுனா விருதுக்கான பரிசுத்தொகை ரூ 5 லட்சத்தில் இருந்து ரூ 15 லட்சமாகவும், தியான் சந்த் விருதுக்கான பரிசுத்தொகை ரூ 5 லட்சத்தில் இருந்து ரூ 10 லட்சமாகவும் உயர்த்தப்பட்டுள்ளது.
(Visitor Counter : 66
குடியரசுத் தலைவர் செயலகம்
சர்தார் வல்லபாய் படேலின் பிறந்த நாளில் குடியரசுத் தலைவர் அவருக்குப் புகழஞ்சலி செலுத்தியுள்ளார்
சர்தார் வல்லபாய் படேலின் பிறந்த நாளான இன்று  குடியரசுத்தலைவர் மாளிகையில் குடியரசுத் தலைவர் ராம்நாத் கோவிந்த் அவருக்குப் புகழஞ்சலி செலுத்தினார். சர்தார் வல்லபாய் படேலின் உருவப்படத்திற்குக் குடியரசுத் தலைவரும் குடியரசுத் தலைவர் மாளிகையின் அதிகாரிகளும் மலரஞ்சலி செலுத்தினர். சர்தார் வல்லபாய் படேலின் உருவச்சிலைக்கு மாலை அணிவித்து மரியாதை செலுத்த புதுதில்லியில் உள்ள சர்தார் வல்லபாய் படேல் சதுக்கத்திற்கும்
குடியரசுத் தலைவர் சென்றிருந்தார்.
விவசாயத்துறை அமைச்சகம்
எக்ஸ்போ2020 துபாயில் இயற்கை விவசாயம் மற்றும் தோட்டக்கலை உற்பத்தியின் ஏற்றுமதி திறனை இந்தியா காட்சிப்படுத்தியது
உலகளாவிய சந்தையில் இந்தியாவின் இயற்கை வேளாண்மை மற்றும் தோட்டக்கலைப் பொருட்களின் வலிமையை முன்னிறுத்துவதற்காக, 'உணவு, விவசாயம் மற்றும் வாழ்வாதாரம்' இரு வார நிகழ்ச்சியின் ஒரு பகுதியாக, "இந்திய இயற்கை விவசாயம் மற்றும் தோட்டக்கலைத் துறை-மதிப்புச் சங்கிலியை உயர்த்துதல்' என்ற கருத்தரங்கை எக்ஸ்போ2020 துபாய் கண்காட்சியில் உள்ள இந்தியா பெவிலியன் நடத்தியது. .
இந்திய வேளாண்மைத் துறை வழங்கும் வாய்ப்புகள் மற்றும் மிகப்பெரிய ஏற்றுமதி திறன் குறித்து ஆலோசிப்பதற்கான கருத்தரங்கில், அரசு மற்றும் தனியார் துறையின் பிரதிநிதிகள் கலந்துகொண்டனர்.
தொடக்க உரையாற்றிய வேளாண் மற்றும் விவசாயிகள் நல அமைச்சகத்தின் கூடுதல் செயலர் திரு பி கே ஸ்வைன், “வளர்ந்து வரும் இந்தியாவில், நாட்டின் பொருளாதாரத்தில் குறிப்பிடத்தக்க பங்களிப்பை வழங்கும் ஒரு முக்கிய துறையாக விவசாயம் உள்ளது. 15 வேளாண் பருவநிலை மண்டலங்கள், வளமான மண், கனிம வளம் நிறைந்த நீர், வகைகள், அளவு மற்றும் தரம் உள்ளிட்டவற்றுடன் உலகின் உணவுக் கூடையாக மாறுவதற்கான பாதையில் இந்தியா உள்ளது. மேலும், நல்ல விவசாய நடைமுறைகளுடன் உணவு மற்றும் ஊட்டச்சத்து பாதுகாப்பை உலகிற்கு வழங்குகிறது,” என்றார்.
நாட்டில் இத்துறையின் விரிவாக்கத்தை பாராட்டிய திரு ஸ்வைன், “இயற்கை தோட்டக்கலையின் வளர்ச்சிப் பாதையில் இந்தியா வரலாற்றை எழுதுகிறது” என்றார். உலக முதலீட்டாளர்கள் விவசாய விநியோகச் சங்கிலியில் முதலீடு செய்ய வேண்டும் என்றும், இந்தத் துறையில் அரசாங்கம் அறிமுகப்படுத்தியுள்ள அந்நிய நேரடி முதலீட்டு கொள்கைகளைப் பயன்படுத்திக் கொள்ள வேண்டும் என்றும் அவர் வலியுறுத்தினார்.
இந்தியாவின் இயற்கை விவசாயம் மற்றும் தோட்டக்கலை உற்பத்தியின் ஏற்றுமதி திறனைப் பற்றி பேசிய வேளாண் மற்றும் விவசாயிகள் நல அமைச்சகத்தின் இணைச் செயலர் திரு பிரியா ரஞ்சன், “நமது இயற்கை விளைபொருட்களின் தரத்தை உறுதிசெய்ய, உறுதியான சான்றளிப்பு அமைப்பை நாம் கொண்டிருக்க வேண்டும். இதற்கான இரண்டு அமைப்புகளை இந்தியா அமைத்துள்ளது,” என்றார்.
இந்திய இயற்கை விவசாய மற்றும் தோட்டக்கலைப் பொருட்கள் சிறந்த முறையில் ஏற்றுக்கொள்ளப்படுவதற்கு பொருத்தமான பைட்டோசானிட்டரி நெறிமுறைகள் உறுதி செய்யப்பட வேண்டும் என்று அவர் மேலும் வலியுறுத்தினார்.
"2030-ம் ஆண்டுக்குள் உலகளாவிய பழங்கள் மற்றும் காய்கறி சந்தையில் 10% ஏற்றுமதி பங்கை இலக்காகக் கொண்டுள்ளோம்" என்று அவர் மேலும் கூறினார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1800075
தகவல் மற்றும் ஒலிபரப்பு அமைச்சகம்
கொரியாவிலிருந்து 108 புத்த மதத்தினர் 43 நாட்களில் 1,100 கிலோ மீட்டர் தொலைவிற்கு நடைபயணமாக யாத்திரை வருகின்றனர்
தென்கொரியாவின் சங்வால் அமைப்பு ஏற்பாடு செய்துள்ள பாதயாத்திரையின் ஒரு பகுதியாக கொரியாவிலிருந்து 108 புத்த மதத்தினர் 43 நாட்களில் 1,100 கிலோ மீட்டர் தொலைவிற்கு நடைபயணமாக இந்தியாவுக்கு யாத்திரை வருகின்றனர் என்று தகவல் ஒலிபரப்புத் துறை அமைச்சக செயலாளர் திரு அபூர்வ சந்திரா இன்று அறிவித்தார். இந்தியாவுக்கும், தென்கொரியாவுக்கும் இடையே தூதரக உறவு ஏற்பட்டு 50 ஆண்டுகள் நிறைவடைவதைக் கொண்டாடும் தருணத்தில் இது முக்கியத்துவம் பெற்றுள்ளதாகக் கூறினார். இரு நாடுகளுக்கு இடையே நட்புறவு மற்றும் ஒருங்கிணைப்பை அதிகரிப்பதை யாத்ரீகர்கள் நோக்கமாகக் கொண்டுள்ளதாக அவர் தெரிவித்தார். இந்த சுற்றுலாப் பயணிகள் இந்தியாவில் உத்தரப் பிரதேசம் மற்றும் பீகாரில் உள்ள புத்த மத தலங்களுக்கு சென்று பார்வையிட்டு அதன் பின்னர் நேபாளம் செல்ல உள்ளதாக கூறினார்.
இந்தியாவில் உள்ள புத்த மத சுற்றுலாத் தலங்களை உலக அளவில் எடுத்து செல்ல வேண்டும் என்பது பிரதமர் திரு நரேந்திர மோடியின் தொலைநோக்குப் பார்வை என்று திரு சந்திரா மேலும் தெரிவித்தார்.
இந்தியா, நேபாள நாடுகளில் பிப்ரவரி 9 முதல் மார்ச் 23, 2023 வரை 43 நாட்கள் அவர்கள் சுற்றுலாப் பயணத்தில் ஈடுபட உள்ளனர்.
ரெயில்வே அமைச்சகம்
ஜூன் 2, காலை வரையில் 4155 சிறப்பு ரயில்களில் 57 லட்சம் பயணிகள் சொந்த மாநிலங்களுக்குத் திரும்பினர்
பொது முடக்கத்தால் பிற மாநிலங்களில் தங்கியிருக்க நேர்ந்துவிட்ட புலம்பெயர்ந்த தொழிலாளர்கள், யாத்ரீகர்கள், சுற்றுலாப்பயணிகள், மாணவர்கள் போன்றோர் மத்திய உள்துறை அமைச்சகத்தின் உத்தரவை அடுத்து கடந்த மே 1ஆம் தேதி முதல் “ஸ்ரமிக் சிறப்பு ரயில்கள்” மூலம் பல்வேறு மாநிலங்களுக்கு அனுப்பப்பட்டு வருகின்றனர்.
அதன்படி, இன்று 2020, ஜூன் 2ஆம் தேதி காலை வரையில் நாடு முழுவதும் பல்வேறு மாநிலங்களில் மொத்தம் 4155 “ஸ்ரமிக் சிறப்பு ரயில்கள்” இயக்கப்பட்டன. அதன்படி இன்று காலையில் மட்டும் நாடு முழுதும் 102 ரயில்கள் இயக்கப்பட்டுவருகின்றன. இவற்றின் மூலம் கடந்த 33 நாட்களாக இயக்கப்பட்டுவந்த “ஸ்ரமிக் சிறப்பு ரயில்கள்” மூலம் 57 லட்சம் பேர் தங்களது சொந்த மாநிலங்களுக்குத் திரும்பியுள்ளனர்.
குஜராத் , மகாராஷ்டிரா , பஞ்சாப் , உத்தரப்பிரதேசம் , பிகார்  ஆகிய மாநிலங்களிலிருந்து இந்த ரயில்கள் புறப்பட்டன.
இந்த “ஸ்ரமிக் சிறப்பு ரயில்கள்” பல்வேறு மாநிலங்களைச் சென்றடைந்து பயணத்தைப் பூர்த்தி செய்துள்ளன. அதிகபட்சமாக ஐந்து மாநிலங்களில் ரயில்கள் இயக்கப்பட்டன. உத்தரப்பிரதேசம் , பிகார் , ஜார்க்கண்ட்  ஒடிசா , மேற்குவங்கம் . தற்போது இயக்கப்படும் எந்த ரயிலிலும் நெரிசல் இல்லை.
ஸ்ரமிக் சிறப்பு ரயில்களுடன் தில்லியுடன் இணைக்கப்படும் ராஜதானி ரயிலைப் போல வசதிகள் கொண்ட 15 ஜோடி ரயில்களுடன் கூடுதலாக 200 ரயில்கள் ஜூன் 1ஆம் தேதி முதல் இயக்கப்படுகின்றன.
(Visitor Counter : 157